Маломир (област Шумен)
Маломѝр е село в Североизточна България, община Върбица, област Шумен.

География 
Село Маломир се намира на около 32 km юг-югозападно от областния център град Шумен, около 5 km североизточно от общинския център град Върбица и около 27 km юг-югоизточно от град Търговище. Разположено е в историко-географската област Герлово, северно от Върбишка планина, на около 1,5 km южно от югозападния ръкав на язовир „Тича“. Надморската височина в центъра на Маломир е около 233 m, а преобладаващият слаб наклон на терена е на североизток, където покрай селото тече вливаща се в язовир „Тича“ малка местна река, събираща водите на Топоклидере и Кумлукдере. На Топоклидере е разположен микроязовирът „Маломир“, чието водно тяло (поземлен имот с кадастрален идентификатор 12766.61.137) е в землището на град Върбица, а земнонасипната стена (46773.25.78 и 46773.25.79) – в землището на село Маломир (по данни към 24 май 2023 г.).

Климатът е умереноконтинентален.

Общински път свързва село Маломир на юг с третокласния републикански път III-7304, водещ на изток през селата Нова Бяла река, Бяла река, Тушовица и Риш до връзка с второкласния републикански път II-73. Път II-73 на север е отклонение при град Шумен от първокласния републикански път I-7, а на юг води до връзка с Подбалканския път. На запад третокласният път III-7304 води до град Върбица и връзка там с първокласния път I-7.

Землището на село Маломир граничи със землищата на: село Ловец на север; село Сушина на североизток; село Бяла река на изток; село Нова Бяла река на югоизток и юг; град Върбица на югозапад и запад; село Кьолмен на северозапад.

Население 
Числеността на населението на село Маломир според преброяванията през годините е както следва:

Етническият състав на населението на село Маломир по данните за етническите групи според преброяването на населението през 2011 г. е както следва:

История 
Селото е в България от 1878 г.

В селото са се преселили много българи, които са избягали от Турция, за да се спасят от дискриминационните процеси, които са започнали там след Балканската война и Първата световна война. В Маломир са останали и са пуснали корени много от тези бежанци. След много години от Родопите са започнали масови изселвания на цели фамилии българо-мохамедани, които са се заселвали в Маломир и околните села.

Начално училище в село Маломир е открито през учебната 1920/1921 г. Като Начално училище „Св. св. Кирил и Методий“ – село Маломир, Шуменско то съществува и действа до 2008 г., когато е закрито.. Има данни за съществуването в Маломир на частно турско училище през периода между 1923 и 1947 г.

Народно читалище „Светлина“ в село Маломир е основано през 1947 г. Към читалището функционират библиотека, състави за художествена самодейност. Читалището преустановява дейността си през 1996 г.

Обществени институции 
Село Маломир към 2023 г. е център на кметство Маломир.

В село Маломир към 2023 г. има:
 действащо читалище „Светлина – 1956“;
 джамия;
 целодневна детска градина „Мир“.

Културни и природни забележителности 
Теренното археологическо проучване по брега на язовир Тича, долината на Голяма Камчия и по-малките ѝ притоци и издирването на археологически обекти югозападно от язовира в община Върбица разкриват две древни селищни могили в землището на Маломир. „Кьолменската“ селищна могила е населявана през халколита и късножелязната епоха, и е разположена на 1,9 km североизточно от селото, на 200 m северно от устието на Върбишка река в местността Мал юк. Некрополът на могилата се намира на 50 m южно в язовир Тича. Втората селищна могила е от неолита и късножелязната епоха. Тя е с диаметър 140 на 190 m и височина 6 m, разположена е на 900 m югоизточно от селото в местността Могилата.

Редовни събития 
Всяка година на 24 май в селото се организира събор.

Източници

Външни препратки 
 Топографска карта, мащаб 1:100000 Картен лист: K-35-030
 Топографска карта, мащаб 1:50000 Картен лист: K-35-030-3 Актуалност 1984 г. Издание 1988 г.
 Източна Стара планина. Географска карта

Села в област Шумен
Населени места в община Върбица